Document ID: 32013D0753

KOMMISSIONENS GENNEMFØRELSESAFGØRELSE
af 11. december 2013
om ændring af afgørelse 2012/226/EU om det andet sæt af fælles sikkerhedsmål for jernbanesystemet
(meddelt under nummer C(2013) 8780)
(EØS-relevant tekst)
(2013/753/EU)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (jernbanesikkerhedsdirektivet) (1), særlig artikel 7, stk. 3, andet afsnit, og
ud fra følgende betragtninger:
(1)
Kommissionen gav Det Europæiske Jernbaneagentur (»agenturet«) et mandat i henhold til direktiv 2004/49/EF med henblik på at udarbejde et udkast til fælles sikkerhedsmål (»fælles sikkerhedsmål«) og det dertil knyttede udkast til fælles sikkerhedsmetoder for perioden 2011 til 2015. Efter den årlige vurdering af 2013 forelagde agenturet Kommissionen sin henstilling om ændring af det andet sæt af udkast til fælles sikkerhedsmål som anført i Kommissionens afgørelse 2012/226/EU af 23. april 2012 om det andet sæt af fælles sikkerhedsmål for jernbanesystemet (2). Agenturets henstilling ligger til grund for nærværende afgørelse.
(2)
På grund af manglende sammenhæng i nationale data blev de nationale referenceværdier for Bulgarien, Rumænien og Slovakiet for visse kategorier af individuelle risici oprindeligt fastsat ud fra enten ikke fuldt ud sammenhængende data fra 2004-2006 eller på grundlag af andre medlemsstaters nationale referenceværdier. Det er i mellemtiden muligt at genberegne de nationale referenceværdier for disse kategorier på en sammenhængende måde, og derfor bør de oprindelige nationale referenceværdier i de vedlagte tabeller erstattes.
(3)
Kroatien tiltrådte Den Europæiske Union den 1. juli 2013. Med henblik på kvantitativt at fastlægge jernbanesystemets nuværende sikkerhedsniveau i Kroatien er de nationale referenceværdier beregnet efter den metode, der er benyttet i forbindelse med de øvrige medlemsstater. Disse nationale referenceværdier bør opføres i bilaget til afgørelse 2012/226/EU.
(4)
Afgørelse 2012/226/EU bør derfor ændres i overensstemmelse hermed.
(5)
Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 27, stk. 1, i direktiv 2004/49/EF -
VEDTAGET DENNE AFGØRELSE:
Artikel 1
Del 1 »Nationale referenceværdier (NRV)« i bilaget til afgørelse 2012/226/EU erstattes af teksten i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 11. december 2013.

Labels: 8
18
15